b'\n_START_ARTICLE_\nT\xc3\xb6yht\xc3\xb6elenia\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKooltaan t\xc3\xb6yht\xc3\xb6elenia on 16\xe2\x80\x9317\xc2\xa0cm:n pituinen. Sel\xc3\xa4st\xc3\xa4\xc3\xa4n laji on oliivinruskea, ja siivet ja pyrst\xc3\xb6 ovat harmaammat. Siiviss\xc3\xa4 on my\xc3\xb6s kaksi valkoista siipijuovaa. P\xc3\xa4\xc3\xa4laella on selv\xc3\xa4sti erottuva t\xc3\xb6yht\xc3\xb6, ja silmien ymp\xc3\xa4rill\xc3\xa4 on valkoiset renkaat. Vatsastaan t\xc3\xb6yht\xc3\xb6elenia on vaaleankeltainen. Ulkon\xc3\xa4\xc3\xb6lt\xc3\xa4\xc3\xa4n t\xc3\xb6yht\xc3\xb6elenia muistuttaa erityisesti savannieleniaa (Elaenia chiriquensis), joka on kooltaan hieman pienempi ja jonka t\xc3\xb6yht\xc3\xb6 ei ole yht\xc3\xa4 selv\xc3\xa4sti erottuva.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nKeski-Amerikassa t\xc3\xb6yht\xc3\xb6elenian levinneisyysalue ulottuu Meksikosta Panamaan. Etel\xc3\xa4-Amerikassa lajia tavataan Andeilla Venezuelasta Kolumbiaan, Guyanasta, Surinamesta, Ranskan Guayanasta, Brasiliasta, Paraguaysta ja Argentiinan pohjoisosista. Lintu puuttuu paikoitellen Amazonian keskiosista. Lis\xc3\xa4ksi t\xc3\xb6yht\xc3\xb6eleniaa tavataan Trinidad ja Tobagosta ja monilta muilta Pienten Antillien saarilta. Linnun elinymp\xc3\xa4rist\xc3\xb6\xc3\xa4 ovat mets\xc3\xa4t, savannit, pensaikot ja puutarhat. T\xc3\xb6yht\xc3\xb6elenian elinymp\xc3\xa4rist\xc3\xb6t sijaitsevat yleens\xc3\xa4 alle 1\xc2\xa0500 metrin korkeudella merenpinnasta, mutta Andeilla lajia tavataan korkeammallakin kasvavista metsist\xc3\xa4.\n_START_SECTION_\nElintavat\n_START_PARAGRAPH_\nT\xc3\xb6yht\xc3\xb6eleniat liikkuvat yleens\xc3\xa4 pareittain, mutta niit\xc3\xa4 voi n\xc3\xa4hd\xc3\xa4 my\xc3\xb6s suurina \xc3\xa4\xc3\xa4nekk\xc3\xa4in\xc3\xa4 parvina hedelm\xc3\xa4puissa. Kun linnut ovat j\xc3\xa4nnittyneit\xc3\xa4, ne ovat erityisen \xc3\xa4\xc3\xa4nekk\xc3\xa4it\xc3\xa4 ja ne pit\xc3\xa4v\xc3\xa4t p\xc3\xa4\xc3\xa4n t\xc3\xb6yht\xc3\xb6\xc3\xa4\xc3\xa4n kohotettuna. Ravintonaan laji k\xc3\xa4ytt\xc3\xa4\xc3\xa4 marjoja ja hedelmi\xc3\xa4 sek\xc3\xa4 hy\xc3\xb6nteisi\xc3\xa4. T\xc3\xb6yht\xc3\xb6elenian pes\xc3\xa4 on kuppimainen ja sijaitsee oksalla melko l\xc3\xa4hell\xc3\xa4 maanpintaa. Naaras munii kaksi munaa, ja joskus pesim\xc3\xa4kaudessa on samalla parilla kaksi pesint\xc3\xa4\xc3\xa4.'